
                   Αθήνα,  24  Απριλίου  2013

Προς 

τις Ελεγκτικές Εταιρείες

[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]
Θέμα:  Πρόβλεψη Αποζημίωσης Προσωπικού λόγω συνταξιοδότησης. 

Σε εκτέλεση της υπ' αριθμ. Ζ΄28/8/10.4.2013 απόφασης του Εποπτικού Συμβουλίου, σας επισυνάπτουμε τη γνώμη του Επιστημονικού Συμβουλίου, μετά από εισήγηση της Επιτροπής Συμβουλευτικής Υποστήριξης των Ορκωτών Ελεγκτών Λογιστών του Σ.Ο.Ε.Λ., σχετικά με την πρόβλεψη αποζημίωσης προσωπικού λόγω συνταξιοδότησης, η οποία εγκρίθηκε ομόφωνα κατά την ανωτέρω συνεδρίαση του Εποπτικού Συμβουλίου.

Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ
ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Συνημμ: 1

Κοινοποίηση:

· Επιστημονικό Συμβούλιο 

· Επιτροπή Συμβουλευτικής Υποστήριξης Ο.Ε.Λ. 

Εσωτερική Διανομή:

· Υπηρεσία Μητρώου Σ.Ο.Ε.Λ. 

· Λογιστήριο Σ.Ο.Ε.Λ. 

Αποζημίωση Προσωπικού λόγω Συνταξιοδότησης

1. Σύνοψη νομοθετικών αλλαγών

Με τη ψήφιση του Ν. 4093/2012, «Έγκριση Μεσοπρόθεσμου Πλαισίου Δημοσιονομικής Στρατηγικής 2013 - 2016» (ΦEK 222/A'/12.11.2012), όπως τροποποιηθείς ισχύει, αναμορφώθηκε, το προϊσχύσαν νομικό καθεστώς, που ρύθμιζε τα θέματα  αποζημίωσης κατά την απόλυση και  συνταξιοδότηση των, με σύμβαση εξαρτημένης εργασίας αορίστου χρόνου, ιδιωτικών υπαλλήλων, καθώς επίσης και τα όρια ηλικίας συνταξιοδότησης. H ερμηνευτική εγκύκλιος, Α.Π. 26352/839/28.11.2012 του Υπουργείου Εργασίας Κοινωνικής Ασφάλισης και Πρόνοιας, δίνει κατατοπιστικές οδηγίες για τον τρόπο υπολογισμού της αποζημίωσης απόλυσης αλλά και της αποζημίωσης λόγω συνταξιοδότησης ιδιωτικών υπαλλήλων σύμφωνα με τις προϋποθέσεις και τους περιορισμούς  που προβλέπονται από το Ν. 4093/2012. 

Κατωτέρω συνοψίζονται οι σημαντικότερες αλλαγές στο νομοθετικό πλαίσιο που επηρεάζουν το ποσό της πρόβλεψης που σχηματίζουν οι εταιρείες κατά την κατάρτιση των οικονομικών καταστάσεων της χρήσης που έληξε την 31.12.2012 και μετά, για την αποζημίωση προσωπικού λόγω συνταξιοδότησης, όπως και οι συνεπακόλουθες λογιστικές επιπτώσεις τόσο για τις εταιρείες που εφαρμόζουν το ΕΓΛΣ όσο και για τις εταιρείες που εφαρμόζουν τα ΔΠΧΑ.

	Επηρεαζόμενα στοιχεία


	Προϊσχύσασες  ρυθμίσεις
	Νέες ρυθμίσεις

	Α) Αριθμός μισθών που λαμβάνεται υπόψη για τον υπολογισμό της αποζημίωσης κατά τη συνταξιοδότηση
	Έως 24 μισθοί, σύμφωνα με τα έτη προϋπηρεσίας στον ίδιο εργοδότη.
	Από 12 έως 24 μισθοί, σύμφωνα με τα έτη προϋπηρεσίας στον ίδιο εργοδότη, ως εξής:

● Για τους εργαζόμενους που δεν είχαν συμπληρώσει 17 χρόνια στον ίδιο εργοδότη μέχρι την 12.11.2012, ο μέγιστος αριθμός των δικαιούμενων μισθών αποζημίωσης μπορεί να φθάσει μέχρι 12 μισθούς.

● Για τους εργαζόμενους, οι οποίοι κατά την 12.11.2012 είχαν συμπληρώσει 17 έτη προϋπηρεσίας στον ίδιο εργοδότη και άνω,  οι μισθοί αποζημίωσης είναι εκείνοι που έχουν κατοχυρωθεί και είναι δικαιούμενοι με βάση τις διατάξεις που ίσχυαν μέχρι την 12.11.2012. Στην περίπτωση αυτή οι δικαιούμενοι μισθοί αποζημίωσης  «παγώνουν» στον αριθμό μισθών  που προκύπτει με βάση τα πραγματοποιημένα έτη προϋπηρεσίας μέχρι την 12.11.2012, δηλαδή ο χρόνος υπηρεσίας που λαμβάνεται υπόψη για τον υπολογισμό της αποζημίωσης του εργαζόμενου που αποχωρεί λόγω συμπλήρωσης των προϋποθέσεων λήψης πλήρους σύνταξης, είναι εκείνος που είχε συμπληρώσει ο εργαζόμενος στον ίδιο εργοδότη μέχρι την 12.11.2012, ανεξάρτητα από το χρόνο της μελλοντικής αποχώρησης.

	Β) Ανώτατο όριο (πλαφόν) της βάσης υπολογισμού των τακτικών αποδοχών
	Οι τακτικές αποδοχές του τελευταίου μήνα κατά το ποσό που δεν υπερβαίνουν το οκταπλάσιο του ημερομισθίου του ανειδίκευτου εργάτη (€ 33,34) πολλαπλασιαζόμενο επί τον αριθμό 30, ήτοι €8.002.
	Οι τακτικές αποδοχές του τελευταίου μήνα κατά το ποσό που δεν  υπερβαίνουν το οκταπλάσιο του ημερομισθίου του ανειδίκευτου εργάτη (€ 26,18) πολλαπλασιαζόμενο επί τον αριθμό 30, ήτοι €6.283.



	Γ)Ηλικία συνταξιοδότησης

Ασφαλισμένοι μέχρι 31.12.1992

Ασφαλισμένοι από 01.01.1993
	Άνδρες: 65

Γυναίκες: 60

Άνδρες /Γυναίκες: 60 ετών με 40 έτη υπηρεσίας

Άνδρες/Γυναίκες: 65 ετών με 15 έτη υπηρεσίας

(Υπό τις προϋποθέσεις και εξαιρέσεις που όριζε η προϊσχύσασα νομοθεσία)
	Άνδρες: 67

Γυναίκες: 62

Άνδρες /Γυναίκες: 62 ετών με 40 έτη υπηρεσίας 

Άνδρες/Γυναίκες: 67 ετών με 15 έτη υπηρεσίας

(Πάντα υπό τις προϋποθέσεις και εξαιρέσεις που ορίζει η εκάστοτε ισχύουσα νομοθεσία)


2. Επιπτώσεις και λογιστικός χειρισμός για τις εταιρείες που συντάσσουν τις οικονομικές καταστάσεις σύμφωνα το Ελληνικό Γενικό Λογιστικό Σχέδιο.
Οι εταιρείες που συντάσσουν τις οικονομικές τους καταστάσεις σύμφωνα με τα λογιστικά πρότυπα που προδιαγράφονται από τις διατάξεις των άρθρων 42α έως και 43γ του κωδ. Ν. 2190/1920, θα συμπεριλάβουν στα αποτελέσματα της χρήσεως 2012 τυχόν επιδράσεις από τις ανωτέρω νομοθετικές μεταβολές, σύμφωνα με τα οριζόμενα από το Ελληνικό Γενικό Λογιστικό Σχέδιο (Π.Δ. 1123/1980, όπως ισχύει). Εντούτοις, για τις ανωτέρω εταιρείες, δεν αναμένεται σημαντική επίδραση στο ύψος της σχηματισθείσας πρόβλεψης για αποζημίωση προσωπικού λόγω εξόδου από την υπηρεσία (Λογ. 44.00), από την εφαρμογή προαναφερόμενων νομοθετικών αλλαγών.

3. Επιπτώσεις και λογιστικός χειρισμός για τις εταιρείες που συντάσσουν οικονομικές καταστάσεις σύμφωνα με τα Διεθνή Πρότυπα Χρηματοοικονομικής Αναφοράς, χωρίς προγενέστερη εφαρμογή του Νέου (αναθεωρημένου) Διεθνούς Λογιστικού Προτύπου (ΔΛΠ) 19 «Παροχές σε εργαζομένους», το οποίο εφαρμόζεται υποχρεωτικά για τις οικονομικές καταστάσεις των χρήσεων που αρχίζουν την 01.01.2013 ή μεταγενέστερα.
Οι νομοθετικές αλλαγές, όπως αναφέρονται στην παράγραφο 1 ανωτέρω, θα επηρεάσουν τον σχηματισμό της πρόβλεψης αποζημίωσης προσωπικού λόγω εξόδου από την υπηρεσία για συνταξιοδότηση, όπως αυτή υπολογίζεται με βάση σχετική αναλογιστική μελέτη.

Ο πίνακας που παρατίθεται κατωτέρω συνοψίζει το λογιστικό χειρισμό των μεταβολών αυτών, σύμφωνα με τις διατάξεις του ΔΛΠ 19 Παροχές σε εργαζομένους.

	Επίδραση από:
	Λογιστικός Χειρισμός

	Α) Αλλαγή (μείωση) του αριθμού των μισθών που λαμβάνονται υπόψη για τον υπολογισμό της αποζημίωσης κατά τη συνταξιοδότηση.
	Από την εφαρμογή της προβλεπόμενης από το  ΔΛΠ 19 Μεθόδου της Προβαλλόμενης Πιστωτικής Μονάδας (Projected Unit Credit Method), δεν αναμένεται να προκύψει σημαντική αλλαγή, καθώς η αποζημίωση για όσους υπαλλήλους έχουν υπερβεί τα 17 έτη προϋπηρεσίας στον ίδιο εργοδότη, έχει «κλειδώσει» στην ημερομηνία εφαρμογής του νόμου (12.11.2012), που δεν απέχει σημαντικά από το κλείσιμο της ελεγχόμενης διαχειριστικής  χρήσης (31.12.2012). 
Εντούτοις, η όποια επίδραση από την αλλαγή αυτή  θεωρείται ως μεταβολή του προγράμματος παροχών (plan amendment) επειδή προκαλεί μεταβολή στο ύψος των δικαιούμενων παροχών κατά τη συνταξιοδότηση. Κατά συνέπεια, η επίδραση από αυτή την αλλαγή θα απεικονισθεί απευθείας στα αποτελέσματα χρήσης ως κόστος παρελθούσας υπηρεσίας (past service cost).


	Β) Αλλαγή (μείωση) του κατώτατου ημερομισθίου του ανειδίκευτου εργάτη, που μπορεί να χρησιμοποιείται ως ανώτατο όριο (πλαφόν) για τον προσδιορισμό της βάσης υπολογισμού των τακτικών αποδοχών που δικαιούνται οι αποχωρούντες εργαζόμενοι κατά τη συνταξιοδότησή τους.
	Περίπτωση 1η: Αν η ελεγχόμενη εταιρεία χρησιμοποιούσε στο παρελθόν το εν λόγω ανώτατο όριο (πλαφόν) ημερομισθίου και επιπλέον θα συνεχίσει να το χρησιμοποιεί και στο μέλλον,  η σημειωθείσα μείωση στο ημερομίσθιο του ανειδίκευτου εργάτη θεωρείται ως μεταβολή του προγράμματος παροχών, καθόσον προκύπτει μείωση στο ύψος των παροχών προς το προσωπικό κατά τη συνταξιοδότησή του.  Κατά συνέπεια, η επίδραση από αυτή την αλλαγή θα απεικονισθεί απευθείας στα αποτελέσματα χρήσης ως κόστος παρελθούσας υπηρεσίας.

Περίπτωση 2η: Αν η ελεγχόμενη εταιρεία δεν χρησιμοποιούσε το εν λόγω ανώτατο όριο (πλαφόν) ημερομισθίου στο παρελθόν και επιπλέον θα συνεχίσει να μην το χρησιμοποιεί στο μέλλον, ο υπολογισμός της πρόβλεψης για τη συνταξιοδότηση του προσωπικού δεν θα επηρεαστεί από τη σημειωθείσα μείωση στο κατώτατο ημερομίσθιο του ανειδίκευτου εργάτη.

Περίπτωση 3η: Αν η ελεγχόμενη εταιρεία δεν χρησιμοποιούσε το εν λόγω ανώτατο όριο (πλαφόν) ημερομισθίου και από τούδε και στο εξής το εφαρμόσει, αυτό θα απεικονισθεί απευθείας στα αποτελέσματα χρήσης ως κόστος παρελθούσας υπηρεσίας. Η διοίκηση της ελεγχόμενης εταιρείας θα πρέπει, στην επιστολή διαβεβαιώσεων που θα προσκομίσει στον ορκωτό ελεγκτή, να διατυπώσει ρητά την πρόθεσή της να υλοποιήσει την προαναφερόμενη μεταβολή στο πρόγραμμα παροχών.

Περίπτωση 4η: Αν η ελεγχόμενη εταιρεία,  χωρίς να εφαρμόζει το εν λόγω ανώτατο όριο (πλαφόν) ημερομισθίου, προβεί σε οποιαδήποτε μείωση της βάσης υπολογισμού (μικρότερη της προβλεπόμενης από το πλαφόν) της πρόβλεψης για τη συνταξιοδότηση του προσωπικού, αυτό θα συνιστά αλλαγή αναλογιστικής παραδοχής, ο λογιστικός χειρισμός της οποίας περιγράφεται παρακάτω.

	Γ)  Αλλαγή (αύξηση) των ορίων ηλικίας συνταξιοδότησης.
	Η αλλαγή αυτή  θεωρείται  μεταβολή  αναλογιστικής παραδοχής (change in actuarial assumption) διότι δεν προκαλεί μεταβολή στο ποσό των δικαιούμενων παροχών κατά τη συνταξιοδότηση.

Ως εκ τούτου η επίδραση της εν λόγω μεταβολής θα απεικονισθεί:
α) Μέρος της επίδρασης στην Κατάσταση Συνολικού Εισοδήματος  (Other Comprehensive Income), εφόσον η εταιρεία  έχει υιοθετήσει τη μέθοδο αναγνώρισης των αναλογιστικών κερδών και ζημιών απευθείας στην Καθαρή Θέση.
β) στα Αποτελέσματα Χρήσης, στην περίπτωση που η εταιρεία  έχει υιοθετήσει τη μέθοδο καταχώρησης των αναλογιστικών κερδών και ζημιών απευθείας στα Αποτελέσματα Χρήσης.
γ) μέρος της επίδρασης στα Αποτελέσματα Χρήσης, όπως προκύπτει από την αναλογιστική μελέτη, εφόσον η εταιρεία  έχει υιοθετήσει τη μέθοδο περιθωρίου (corridor approach).

Σημειώνεται ότι το αναθεωρημένο ΔΛΠ 19, το οποίο εφαρμόζεται υποχρεωτικά για τις οικονομικές καταστάσεις των ετήσιων διαχειριστικών χρήσεων που αρχίζουν την 1 Ιανουαρίου 2013 ή μεταγενέστερα, καταργεί τη «μέθοδο περιθωρίου» και την άμεση αναγνώριση αναλογιστικών κερδών / ζημιών στα Αποτελέσματα Χρήσης.

	Δ) Κατάργηση επιδομάτων αδείας, δώρου Χριστουγέννων και Πάσχα στο Δημόσιο, ΝΠΔΔ, ΝΠΙΔ και ΟΤΑ.
	Η αλλαγή αυτή θεωρείται μεταβολή του προγράμματος παροχών, αφού προκαλεί μείωση στο ύψος των δικαιούμενων παροχών κατά τη συνταξιοδότηση και ως εκ τούτου η προκύπτουσα επίδραση θα απεικονισθεί απευθείας στα αποτελέσματα χρήσης ως κόστος παρελθούσας υπηρεσίας. 




4. Επισήμανση

Πέραν των προαναφερόμενων νομοθετικών ρυθμίσεων, επισημαίνεται ότι οι μισθολογικές περικοπές, που παρατηρούνται στην τρέχουσα περίοδο, επιφέρουν αντίστοιχη μείωση και επί των αμοιβών που αποτελούσαν, μέχρι πρόσφατα, τη βάση υπολογισμού των παροχών συνταξιοδότησης. Η επίδραση από τις προαναφερόμενες μισθολογικές περικοπές  θεωρείται μεταβολή του προγράμματος παροχών επειδή προκαλείται μείωση στο ύψος των δικαιούμενων παροχών κατά τη συνταξιοδότηση. Κατά συνέπεια, είναι προφανές ότι η επίδραση από τη μείωση των αμοιβών προσωπικού απεικονίζεται απευθείας στα αποτελέσματα χρήσης ως κόστος παρελθούσας υπηρεσίας. Στις περιπτώσεις αυτές, θα πρέπει να ελέγχεται η συμφωνία των πραγματικά καταβαλλόμενων μισθών με το ύψος των μισθών βάσει των οποίων αποδίδονται οι κρατήσεις και εισφορές κοινωνικής ασφάλισης.

